Im 1937ga Joa is da Soyfer Jura duach a Fawegslung mid am gwissn Seidel (wås aigentli da Franz Marek woa, a wichdiga Funkzionea fu da Komunisdischn Boatai) fahåft woan. Nåchdém åwa de Bolizai draufkema is, das's a géngan Soyfer wéng saine Deataschdikl gnuag  belåsdns Matrial gibt, is a fia drai Monad ins Gfengnis kema. Am 17. Februa 1938 is a duach a Amnesdi fia "Bolitische" wida ausn Gfengnis aussa kema. Ea woa åwa néd lãng in Fraihaid, wai a schã am 13dn Meaz, am Dågn nåchn Ãnschlus fu Ésdaraich, wida fahåft woan is. Ois Komunist und Jud håd a gwust, das eam unta de Nazi nix guads bliad und déswéng is a fu Wean wéka und woit in Foararlbeag mid Schi in d'Schwaiz flichdn. Dabai is a åwa in Gargellen nu auf da hearentan Sait fu ésdaraichische Beamte fahåft woan.